Ministru kabineta noteikumu

**„Valsts tiesu medicīnas ekspertīzes centra maksas pakalpojumu cenrādis''**

projekta sākotnējās (ex-ante) ietekmes novērtējuma ziņojums *(anotācija)*

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | *Euro* ieviešanas kārtības likuma 30.panta pirmā un ceturtā daļa. Ministru kabineta 2012.gada 27.jūnija rīkojuma Nr.282 „Par „Koncepciju par normatīvo aktu sakārtošanu saistībā ar eiro ieviešanu Latvijā”” 7.1.apakšpunktu un Latvijas Nacionālā *euro* ieviešanas plāna (apstiprināts ar Ministru kabineta 2013.gada 4.aprīļa rīkojumu Nr.136) 1.pielikuma J2.2.2 apakšpunktu. Ministru kabineta 2013.gada 29.maija rīkojuma Nr.212 „Par tiesību aktu grozījumu virzību saistībā ar *euro* ieviešanu Latvijā” (prot.Nr.30, 52.§) 1.3. un 1.6.apakšpunkts.  Latvijas Administratīvo pārkāpumu kodeksa 167.2pants, kas nosaka, par maznozīmīga miesas bojājuma, tas ir, miesas bojājuma, kas izraisījis īslaicīgas, maznozīmīgas sekas, bet nav izraisījis veselības traucējumu vai vispārējo darbspēju zaudējumu, tīšu nodarīšanu — uzliek naudas sodu no simt piecdesmit līdz trīssimt latiem. Latvijas Administratīvo pārkāpumu kodeksa 214. un 214.1 pants deleģē tiesības Valsts policijai un Pašvaldību policijai izskatīt administratīvo pārkāpumu lietas un uzlikt naudas sodus. Latvijas Administratīvo pārkāpumu kodeksa 243.pants nosaka, ka „maznozīmīga miesas bojājuma nodarīšanas gadījumā miesas bojājuma smaguma un rakstura noteikšanai tiesu medicīnas eksperta atzinums ir obligāts. |
| 2. | Pašreizējā situācija un problēmas | **1.**Ņemot vērā, ka ar 2014.gada 1.janvāri Latvijā plānots ieviest *euro*, ir nepieciešams izstrādāt Ministru kabineta noteikumu „Valsts tiesu medicīnas ekspertīzes centra maksas pakalpojumu cenrādis” projektu. Nepieciešams nodrošināt tiesību akta pielāgošanu *euro* ieviešanai.  Atbilstoši valsts sekretāru 2013.gada 23.jūnija sanāksmes protokola Nr.23 200.§ „Par grozījumiem saistībā ar *euro* ieviešanu” Juridisko dienestu vadītāju 2013.gada 6.jūnija sanāksmē tika nolemts atbalstīt Tieslietu ministrijas ierosinājumu, ka izņēmuma gadījumā (ja tāda nepieciešamība ir objektīvi pamatota), pieļaujams ar *euro* ieviešanu saistītajos Ministru kabineta tiesību aktu projektos iekļaut arī grozījumus pēc būtības. Projektam šādā gadījumā jāparedz divu nedēļu saskaņošanas termiņš.  **2.** Ar 2011.gada 1.janvāri stājās spēkā grozījumi likuma „Par Krimināllikuma spēkā stāšanās un piemērošanas kārtību” 3.pielikumā, ar kuriem faktiski tika izslēgta IV nodaļa „Viegli miesas bojājumi” un III nodaļā tika iekļauts IV nodaļas 23.punkts, savukārt, 24. un 25.punkts tika izslēgti. Līdz ar to ar 2011.gada 1.janvāri par viegliem miesas bojājumiem tiek atzīti tādi miesas bojājumi, kas izraisījuši īslaicīgu veselības traucējumu no 7 dienām līdz 21 dienai vai vispārējo darbspēju nenozīmīgu paliekošu zaudējumu līdz 5 procentiem (ieskaitot), bet par maznozīmīgiem tādi, kas nav izraisījuši veselības traucējumu vai vispārējo darbspēju zudumu, radījuši tikai īslaicīgas, maznozīmīgas sekas.  Ņemot vērā šo dalījumu, ar 2011.gada 1.janvāri tiesu medicīnas ekspertiem jāizvērtē un jānošķir nevis vairs trīs (smagi, vidēji un viegli miesas bojājumi), bet jau četras miesas bojājumu smaguma pakāpes (smagi, vidēji, viegli un maznozīmīgi miesas bojājumi). Līdz 2010.gada 31.decembrim Kriminālprocesa likuma 7.panta trešā daļa noteica, ka par Krimināllikuma (turpmāk – KL) 130.panta pirmajā un otrajā daļā (izņemot ar vardarbību ģimenē saistītus gadījumus) paredzēto nodarījumu tiek veikts privātās apsūdzības kriminālprocess, kurā apsūdzības funkciju īsteno cietušais. Ar 2011.gada 1.janvāri privātās apsūdzības institūts no kriminālprocesa izslēgts un KL 130.panta „Tīšs viegls miesas bojājums” pirmajā daļā paredzētais noziedzīgais nodarījums dekriminalizēts. Dekriminalizējot tāda miesas bojājuma, kas nav izraisījis veselības traucējumu vai vispārējo darbspēju zaudēšanu (maznozīmīgs miesas bojājums) nodarīšanu, 2010.gada 28.oktobrī tika veikti grozījumi Latvijas Administratīvo pārkāpumu kodeksā (turpmāk – LAPK) un tas papildināts ar 167.2pantu „Maznozīmīga miesas bojājuma tīša nodarīšana”, kas nosaka, ka par maznozīmīga miesas bojājuma tīšu nodarīšanu paredzēta administratīvā atbildība.  Vienlaicīgi LAPK 214.pants tika papildināts ar normu, kas noteica Valsts policijai kompetenci izskatīt pārkāpumus, kas saistīti ar maznozīmīga miesas bojājuma nodarīšanu, un 243.pants papildināts ar normu, kas nosaka, ka maznozīmīga miesas bojājuma nodarīšanas gadījumā miesas bojājuma smaguma un rakstura noteikšanai tiesu medicīnas eksperta atzinums ir obligāts.  Privātās apsūdzības process cietušajiem bija sarežģīts un nesasniedza mērķi, tāpēc cietušie visbiežāk izvēlējās to neuzsākt, savukārt, pēc KL 130.panta pirmajā daļā paredzētā noziedzīgā nodarījuma dekriminalizēšanas lietvedību administratīvajā procesā par tīša maznozīmīga miesas bojājuma nodarīšanu veic Valsts policija (ar 2013.gada 29.maiju arī Pašvaldības policija), kas būtiski atviegloja iedzīvotājiem viņu tiesību aizsardzību.  Grozījumi normatīvajos aktos nodrošināja personu, kurām nodarīts tīšs maznozīmīgs miesas bojājums, efektīvāku tiesību aizsardzību, bet būtiski palielināja Valsts tiesu medicīnas ekspertīzes centra darba apjomu. Salīdzinot veikto tiesu medicīnisko ekspertīžu skaitu 2010.gadā (2036 ekspertīzes), kad KL 130.panta pirmā daļa vēl nebija dekriminalizēta, un veikto tiesu medicīnisko ekspertīžu skaitu 2012.gadā (2805 ekspertīzes), kad par tīša maznozīmīga miesas bojājuma nodarīšanu tiek uzsākta administratīvā lietvedība, redzams, ka tiesu medicīnisko ekspertīžu skaits pieaudzis par 769 ekspertīzēm. 2013.gada 25.aprīlī veikti grozījumi LAPK 214.1 pantā, kas sākotnēji likumprojektā netika paredzēti, deleģējot arī pašvaldības policijas iestādēm ar 2013.gada 29.maiju tiesības izskatīt LAPK 167.2 pantā paredzētās administratīvo pārkāpumu lietas, kas radījis vēl lielāku tiesu medicīnisko ekspertīžu skaita pieaugumu nekā prognozēts. Pēc Valsts tiesu medicīnas ekspertīzes centra datiem šīm ekspertīzēm ir tendence palielināties un Veselības ministrija nepieciešamības gadījumā vērsīsies valdībā ar papildus finansējuma pieprasījumu, lai Valsts tiesu medicīnas ekspertīzes centrs varētu nodrošināt minētās funkcijas.  Saskaņā ar Ministru kabineta 2005.gada 1.novembra noteikumu Nr.830 „Noteikumi par Valsts tiesu medicīnas ekspertīzes centra sniegto maksas pakalpojumu cenrādi” 3.punktu – šo maksas pakalpojumu cenrādi nepiemēro administratīvajā procesā, ja ekspertīzi nosaka tiesa. Valsts tiesu medicīnas ekspertīzes centram nav iedalīti budžeta līdzekļi tiesu medicīnisko ekspertīžu, ko noteikušas valsts un pašvaldību policijas iestādes administratīvajā procesā, veikšanai. Taču kvalitatīvs tiesu medicīnas eksperta atzinums ir pamats pareizai juridiskai nodarījuma kvalifikācijai, lai nošķirtu administratīvo pārkāpumu no noziedzīga nodarījuma un tam sekojošajam sodam.  Pamatojoties uz iepriekš minētajām izmaiņām likumdošanā, Valsts tiesu medicīnas ekspertīzes centram ir jānodrošina tiesu medicīnas ekspertu atzinumu sniegšana pēc Valsts policijas un Pašvaldības policijas pieprasījuma, tādējādi ir nepieciešami grozījumi Ministru kabineta 2005.gada 1.novembra noteikumu Nr.830 „Noteikumi par Valsts tiesu medicīnas ekspertīzes centra sniegto maksas pakalpojumu cenrādi” 3.piezīmē, papildinot to ar informāciju, ka cenrādi nepiemēro administratīvā pārkāpuma lietvedībā, ja ekspertīzi nosaka policija (valsts un pašvaldību). |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Ministru kabineta noteikumu „Valsts tiesu medicīnas ekspertīzes centra maksas pakalpojumu cenrādis” projekta (turpmāk – noteikumu projekts) mērķis:   1. pielāgot Ministru kabineta 2005.gada 1.novembra noteikumus Nr.830 „Noteikumi par Valsts tiesu medicīnas ekspertīzes centra sniegto maksas pakalpojumu cenrādi” *euro* ieviešanai, t.i., konvertēt Valsts tiesu medicīnas ekspertīzes centra maksas pakalpojumu cenas no latiem uz *euro* atbilstoši *Euro* ieviešanas kārtības likuma 6.pantā atrunātajam principam, kas balstīts uz Eiropas Savienības Padomes noteikto valūtas maiņas kursu un matemātiskās noapaļošanas principiem. Grozītās tiesību normas *euro* valūtā nav personām nelabvēlīgākas par sākotnējo tiesību normu latos un nerada negatīvu ietekmi uz valsts budžetu. Valsts sekretāru 2013.gada 9.maija protokola Nr.18 12.§ 3.punkts paredz, ņemot vērā sanāksmes dalībnieku izteiktos viedokļus, turpmāk normatīvo aktu grozījumu projektos, kas saistīti ar euro ieviešanu *Euro* ieviešanas kārtības likuma 6. un 32.pantā minēto nosacījumu izpildes pareizību vērtēt Finanšu ministrijai un atzīmēt, ka valsts sekretāri atbalsta papildus grozījumiem, kas saistīti ar *euro* ieviešanu, iekļaut arī pievienotās vērtības nodokļa likmes aktualizāciju (ja tas ir nepieciešams). Valsts tiesu medicīnas ekspertīzes centra maksas pakalpojumu cenām jau šobrīd spēkā esošajos Ministru kabineta 2005.gada 1.novembra noteikumos Nr.830 „Noteikumi par Valsts tiesu medicīnas ekspertīzes centra sniegto maksas pakalpojumu cenrādi” ir piemērota pievienotās vērtības nodokļa standarta likme 21% apmērā saskaņā ar Pievienotās vērtības nodokļa likuma 41.panta pirmās daļas pirmo apakšpunktu; 2. paredzēt, ka Valsts tiesu medicīnas ekspertīzes centra maksas pakalpojumu cenrādis netiek piemērots ne tikai, veicot ekspertīzes kriminālprocesā, ja ekspertīzi nosaka procesa virzītājs, un administratīvajā procesā, ja ekspertīzi nosaka tiesa, bet arī administratīvā pārkāpuma lietvedībā, ja ekspertīzi nosaka policija (noteikumu projekta 3.punkts).   Ar noteikumu projekta pieņemšanu daļēji tiks atrisinātas anotācijas I sadaļas 2.punktā minētās problēmas. Nepieciešams risinājums finansējuma nodrošināšanai likumdošanā paredzēto ekspertīžu veikšanai, ņemot vērā prognozēto ekspertīžu skaita pieaugumu. Noteikumu projekta spēkā stāšanās paredzēta pēc tā pieņemšanas Ministru kabinetā. |
| 5. | Projekta izstrādē iesaistītās institūcijas | Iekšlietu ministrija (Valsts policija). |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība netika nodrošināta, jo noteikumu projekts nerada negatīvu ietekmi uz sabiedrību tieši otrādāk, personām nodrošinot efektīvāku tiesību aizsardzību. |
| 7. | Cita informācija | Saskaņā ar *Euro* ieviešanas kārtības likuma 13.panta pirmo daļu preču un pakalpojumu cenu paralēlās atspoguļošanas periods sākas trīs mēnešus pirms euro ieviešanas dienas, tādēļ šim projektam ir jābūt izskatītam Ministru kabinetā un publicētam oficiālajā izdevumā „Latvijas Vēstnesis” līdz 2013.gada 1.oktobrim. Atbilstoši Ministru kabineta 2013.gada 29.maija rīkojuma Nr.212 „Par tiesību aktu grozījumu virzību saistībā ar *euro* ieviešanu Latvijā” (prot.Nr.30, 52.§) 1.6.apakšpunktam noteikumu projekts saskaņots ir jāiesniedz Ministru kabinetā līdz 2013.ggada 16.augustam. |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2013. gads** | | Turpmākie trīs gadi (tūkst. *euro*) | | |
| **2014. gads** | **2015. gads** | **2016. gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo 2013. gadu | Izmaiņas, salīdzinot ar kārtējo 2013. gadu | Izmaiņas, salīdzinot ar kārtējo 2013. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | ***0*** | ***0*** | ***0*** | ***0*** | ***0*** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | ***0*** | ***0*** | ***0*** | ***0*** | ***0*** |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | ***0*** | ***0*** | ***0*** | ***0*** | ***0*** |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | ***0*** | ***0*** | ***0*** | ***0*** |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | ***0*** | ***0*** | ***0*** | ***0*** |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Noteikumu projekts neparedz maksas pakalpojumu ieņēmumu, izdevumu samazinājumu/palielinājumu. Noteikumu projekts tiks īstenots, nemainot attiecīgā budžeta programmās/apakšprogrammās finansējuma sadalījumu pa ieņēmumu, izdevumu vai finansēšanas klasifikācijas kodiem.Tas tiks īstenots piešķirto valsts budžeta līdzekļu ietvaros. Valsts tiesu medicīnas ekspertīzes centra finansējums atbilstoši likumam „Par valsts budžetu 2013.gadam” bez Finanšu ministrijas rīkojumiem apakšprogrammā 39.06.00 „Tiesu medicīniskā ekspertīze’’:  Resursi izdevumu segšanai 1 584 202 lati, tai skaitā: pašu ieņēmumi 57 350 lati, dotācija no vispārējiem ieņēmumiem 1 526 852 lati. Izdevumi 1 584 202 lati, tai skaitā: atlīdzība 1 440 684 lats, t.sk. atalgojums 1 155 728 lati, preces un pakalpojumi 138 318 lati, kapitālie izdevumi 5 200 lati. Atbilstoši Ministru kabinetā 2013.gada 19.martā apstiprinātajai budžeta bāzei 2014., 2015. un 2016.gadam (prot. Nr.15, 58.§): 2014., 2015., 2016.gadam (ik gadu) resursi izdevumu segšanai 1 584 202 lati/2 254 116 euro, tai skaitā: pašu ieņēmumi 57 350 lati/ 81 601 euro, dotācija no vispārējiem ieņēmumiem 1 526 852 lats/2 172 515 euro. Izdevumi 1 584 202 lati/ 2 254 116 euro, tai skaitā: atlīdzība 1 440 684 lats/2 049 909 euro, t.sk. atalgojums 1 155 728 lati/1 644 453 euro, preces un pakalpojumi 138 318 lati/196 808 euro, kapitālie izdevumi 5 200 lati/ 7 399 euro.  2013.gadā Valsts tiesu medicīnas ekspertīzes centramplānoti ieņēmumi no maksas pakalpojumiem 57 350 latu apmērā šādā sadalījumā pa izdevumu kodiem atbilstoši ekonomiskajām kategorijām:  EKK 1000 (Atlīdzība) 28 466 lati  EKK 1100 (Atalgojums) 22 940 lati  EKK 2000 (Preces un pakalpojumi) 28 884 lati;  2014., 2015. un 2016.gadam ik gadu Valsts tiesu medicīnas ekspertīzes centram plānoti ieņēmumi no maksas pakalpojumiem 57 350 lati/  81 601 euro apmērā šādā sadalījumā pa izdevumu kodiem atbilstoši ekonomiskajām kategorijām:  EKK 1000 (Atlīdzība) 28 466 lati/40 503 euro;  EKK 1100 (Atalgojums 22 940 lati/ 32 640 euro;  EKK 2000 (Preces un pakalpojumi) 28 884 lati/41 098 euro; | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav | | | | |

*Anotācijas II, IV - VI sadaļa – projekts šīs jomas neskar.*

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās Valsts tiesu medicīnas ekspertīzes centrs. |
| 2. | Projekta izpildes ietekme uz pārvaldes funkcijām | Funkcijas un uzdevumi netiek paplašināti. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav |

Veselības ministre I.Circene

14.08.2013 13:51

1964

Ž.Zvaigzne

67876041, Zanete.Zvaigzne@vm.gov.lv